Γνωμοδότηση της Επιτροπής των Περιφερειών με θέμα "Πρόταση απόφασης του Συμβουλίου σχετικά με τις κατευθυντήριες γραμμές της πολιτικής των κρατών μελών για την απασχόληση το 2002"

(2002/C 107/30)

Η ΕΠΙΤΡΟΠΗ ΤΩΝ ΠΕΡΙΦΕΡΕΙΩΝ,

έχοντας υπόψη την "Πρόταση απόφασης του Συμβουλίου σχετικά με τις κατευθυντήριες γραμμές της πολιτικής των κρατών μελών για την απασχόληση το 2002" [COM(2001) 511 τελικό] - 2001/0208 (CNS)·

έχοντας υπόψη τις αποφάσεις που έλαβε το Συμβούλιο στις 17 Οκτωβρίου 2001, σύμφωνα με τα άρθρα 128, 129 και 256 παράγραφος 1 της Συνθήκης περί ιδρύσεως της Ευρωπαϊκής Κοινότητας, να ζητήσει γνωμοδότηση της ΕΤΠ για το ανωτέρω θέμα·

έχοντας υπόψη την απόφαση που έλαβε το Προεδρείο της στις 12 Ιουνίου 2001 να καταρτισθεί γνωμοδότηση της ΕΤΠ για αυτό το θέμα και να ανατεθεί η προετοιμασία των σχετικών εργασιών στην επιτροπή 6 "Απασχόληση, οικονομική πολιτική, ενιαία αγορά, βιομηχανία και ΜΜΕ"·

έχοντας υπόψη τη γνωμοδότησή της για την Ανακοίνωση της Επιτροπής "Από τις κατευθυντήριες γραμμές στην πράξη: εθνικά σχέδια για την απασχόληση" και την Ανακοίνωση της Επιτροπής "Πρόταση κατευθυντήριων γραμμών για τις πολιτικές απασχόλησης των κρατών μελών το 1999", που υιοθετήθηκε στις 19 Νοεμβρίου 1998 (CdR 279/98 fin)(1)·

έχοντας υπόψη τη γνωμοδότησή της για τις "Βασικές κατευθύνσεις της μελλοντικής οικονομικής πολιτικής", που υιοθετήθηκε στις 19 Νοεμβρίου 1998 (CdR 110/98 fin)(2)·

έχοντας υπόψη τη γνωμοδότησή της σχετικά με το "Περιεχόμενο των τοπικών συμφώνων για την απασχόληση και τις συνέπειές τους για τις διαρθρωτικές πολιτικές", που υιοθετήθηκε στις 3 Ιουνίου 1999 (CdR 91/1999 fin)(3)·

έχοντας υπόψη τη γνωμοδότησή της για την Έκθεση της ειδικής ομάδας εργασίας "Απλοποίηση του επιχειρηματικού περιβάλλοντος (BEST)" και την Ανακοίνωση της Επιτροπής για την "Προώθηση του επιχειρηματικού πνεύματος και της ανταγωνιστικότητας - Απάντηση της Επιτροπής στην έκθεση της Task Force BEST και τις συστάσεις της", που υιοθετήθηκε στις 3 Ιουνίου 1999 (CdR 387/98 fin)·(4)·

έχοντας υπόψη το ψήφισμά της για το "Ευρωπαϊκό Σύμφωνο Απασχόλησης", που υιοθετήθηκε στις 2 Ιουνίου 1999 (CdR 156/1999 fin)(5)·

έχοντας υπόψη τη γνωμοδότησή της για την Ανακοίνωση της Επιτροπής στο Συμβούλιο, το Ευρωπαϊκό Κοινοβούλιο, την Οικονομική και Κοινωνική Επιτροπή και την Επιτροπή των Περιφερειών με τίτλο "Η ανταγωνιστικότητα των ευρωπαϊκών επιχειρήσεων ενόψει της παγκοσμιοποίησης - Πώς να την ενισχύσουμε", που υιοθετήθηκε στις 18 Νοεμβρίου 1999 (CdR 134/1999 fin)(6)·

έχοντας υπόψη τη γνωμοδότησή της σχετικά με την Πρόταση για τις κατευθυντήριες γραμμές των κρατών μελών στον τομέα των πολιτικών απασχόλησης για το 2000 που υιοθετήθηκε στις 18 Νοεμβρίου 1999 (CdR 360/1999 fin)(7)·

έχοντας υπόψη το ψήφισμά της για την "Εφαρμογή της ευρωπαϊκής στρατηγικής σχετικά με την απασχόληση", που υιοθετήθηκε στις 12 Απριλίου 2000 (CdR 461/1999 fin)(8)·

έχοντας υπόψη τη γνωμοδότησή της σχετικά με την πρόταση απόφασης του Συμβουλίου περί των κατευθυντήριων γραμμών της πολιτικής των κρατών μελών για την απασχόληση κατά το 2001 και την πρόταση απόφασης του Ευρωπαϊκού Κοινοβουλίου και του Συμβουλίου περί μέτρων ενθάρρυνσης στον τομέα της απασχόλησης (CdR 310/2000 fin)(9)·

έχοντας υπόψη την απόφαση του Προέδρου της, της 12ης Οκτωβρίου 2001 να ορίσει την κα Stark γενική εισηγήτρια για την κατάρτιση της σχετικής γνωμοδότησης σύμφωνα με το άρθρο 40, εδάφιο 2 του Εσωτερικού Κανονισμού της ΕΤΠ·

έχοντας υπόψη το σχέδιο γνωμοδότησης (CdR 271/2001 rev.) που συνέταξε η γενική εισηγήτρια κα Stark (S, ΕΣΚ), Μέλος του Περιφερειακού Συμβουλίου της Vastra Gφtaland·

υιοθέτησε ομόφωνα στην 41η σύνοδο ολομέλειάς της, στις 14 και 15 Νοεμβρίου 2001 (συνεδρίαση της 14ης Νοεμβρίου), την ακόλουθη γνωμοδότηση.

1. Οι απόψεις της ΕΤΠ για τις κατευθυντήριες γραμμές της απασχόλησης

1.1. Η ΕΤΠ εκφράζει την ικανοποίησή της για τη συνέχεια και τη συνέπεια που χαρακτήρισαν τα τελευταία χρόνια τις ευρωπαϊκές στρατηγικές για την απασχόληση· η διάρθρωση με τους τέσσερις πυλώνες και τις διαφορετικές κατευθυντήριες γραμμές παραμένει σταθερή και αμετάβλητη. Γι' αυτό, δεν νομίζει ότι υπάρχει λόγος να προτείνει ορισμένες μεγάλες μεταβολές και να κατευθύνει τη γνωμοδότηση στην εξέταση παρόμοιων μεταβολών οι οποίες μπορεί να είναι ενδεδειγμένο/ευκταίο να πραγματοποιηθούν μετά την υλοποίηση των συνεχιζόμενων αξιολογήσεων όσον αφορά τα αποτελέσματα των κατευθυντήριων γραμμών. Η ΕΤΠ θεωρεί ότι παρόμοιες μεταβολές μπορούν στο μέλλον να επιβάλουν την τροποποίηση της Συνθήκης που ισχύει σήμερα.

1.2. Η ΕΤΠ θεωρεί ως θετικό το ότι η Επιτροπή στις κατευθυντήριες γραμμές επισημαίνει σε μεγαλύτερο βαθμό από άλλοτε τη σημασία των τοπικών και περιφερειακών αρχών. Πολλές από τις προτάσεις που υποβάλλονται, ευθυγραμμίζονται πλήρως με τις προτάσεις που περιέχονται σε παλαιότερες γνωμοδοτήσεις της ΕΤΠ. Η αρχή της επικουρικότητας και της εγγύτητας αποτελούν το κλειδί για την Ευρώπη του μέλλοντος. Η συμμετοχή είναι ένα σημαντικό στοιχείο που κρίνει τη νομιμότητα των πολιτικών συστημάτων και διευκολύνει την επιβολή αποτελεσματικών λύσεων.

1.3. Σχεδόν όλες οι κατευθυντήριες γραμμές για την απασχόληση του 2002 θίγουν θέματα για τα οποία είναι αρμόδιες, εξ ολοκλήρου ή μερικώς, οι τοπικές και περιφερειακές αρχές στα περισσότερα κράτη μέλη. Συμπεριλαμβάνουν τα πάντα από την καταπολέμηση της ανεργίας των νέων έως τη λήψη μέτρων σε τοπικό επίπεδο για την απασχόληση, την αύξηση της προσαρμοστικότητας στον τομέα των επιχειρήσεων και την ενίσχυση της πολιτικής της ισότητας. Ως εκ τούτου, η ΕΤΠ επιθυμεί να τονίσει τη σημασία που έχει, τόσο σε επίπεδο κατευθυντήριων γραμμών της Ευρωπαϊκής Ένωσης όσο και σε επίπεδο εθνικών σχεδίων δράσης, η εξέταση της προσέγγισης "εκ των κάτω προς τα άνω".

1.4. Η ΕΤΠ επιθυμεί να τονίσει το γεγονός ότι δεν αρκεί το να αναγνωρίζεται η σημασία του τοπικού και περιφερειακού επιπέδου χωρίς να τους παρέχονται ταυτόχρονα οι αρμοδιότητες και τα μέσα για την επιτέλεση του έργου τους. Η Επιτροπή τόνισε ότι είναι ανάγκη να αναληφθούν διαφοροποιημένες δράσεις λόγω της αύξησης των περιφερειακών διαφορών και των προβλημάτων που δημιουργεί η αποκαλούμενη "συμφόρηση". Κανένα κοινωνικό επίπεδο στην ΕΕ δεν διαθέτει σήμερα όλες τις αρμοδιότητες και δυνατότητες που μπορούν να δώσουν τις επιθυμητές και κατάλληλες λύσεις. Γι' αυτό, τα τοπικά και περιφερειακά όργανα πρέπει από κοινού με άλλους φορείς - τουλάχιστον με τους τοπικούς επιχειρηματίες - να αποκτήσουν πραγματικές δυνατότητες ώστε να αναπτύξουν με συντονισμένο και αρμονικό τρόπο με τη στρατηγική απασχόλησης της ΕΕ, και στα πλαίσια των κρατών μελών να προωθηθούν οι στρατηγικές και το πρόγραμμα δράσης για την απασχόληση. Η ΕΤΠ εκφράζει την ικανοποίησή της που η Επιτροπή επισημαίνει ότι πρέπει να ενθαρρυνθούν οι εταιρικές σχέσεις σε όλα τα επίπεδα και να δοθεί η δυνατότητα συμβολής τόσο στους κοινωνικούς εταίρους της αγοράς εργασίας όσο και στα τοπικά και περιφερειακά όργανα και στους εκπρόσωπους της κοινωνίας των πολιτών. Η ΕΤΠ επιθυμεί επίσης να τονίσει προς τα κράτη μέλη ότι εάν οι αποφάσεις αυτές δημιουργήσουν αυξημένες δαπάνες για τους δήμους, τους νομούς και τις περιφέρειες αυτές θα πρέπει να καλυφθούν από τις εθνικές κυβερνήσεις.

1.5. Σύμφωνα με την άποψη της ΕΤΠ θα έπρεπε τα κράτη μέλη να υποβάλουν εκθέσεις στην Επιτροπή τόσο όσον αφορά τα μέτρα που ελήφθησαν για τη θέσπιση της οδηγίας όσο και για το βαθμό της υλοποίησης των μέτρων σε εθνικό, τοπικό και περιφερειακό επίπεδο, αντιστοίχως. Η ΕΤΠ διαπίστωσε ότι στο τοπικό/περιφερειακό επίπεδο δεν ήταν γνωστά ούτε η ευρωπαϊκή στρατηγική απασχόλησης ούτε το περιεχόμενο των εθνικών σχεδίων δράσης. Στα εθνικά σχέδια δράσης θα πρέπει τουλάχιστον να αντανακλούνται οι στρατηγικές που ανέπτυξε η Ευρώπη στις διάφορες περιπτώσεις για το τοπικό/ή περιφερειακό επίπεδο. Γι' αυτό, η ΕΤΠ ζητεί από τα κράτη μέλη να μελετήσουν το πως μπορεί να διευκολυνθεί η κατάρτιση τοπικών σχεδίων δράσης, ενισχύοντας τη συνεργασία των κοινωνικών, περιφερειακών εταίρων και των εκπροσώπων της κοινωνίας των πολιτών προκειμένου να επιτευχθεί υψηλό επίπεδο απασχόλησης.

1.6. Το ότι η Επιτροπή αντελήφθη τη σημασία της κινητοποίησης όλων των περιφερειακών και τοπικών φορέων για την υλοποίηση των στρατηγικών απασχόλησης, δεν σημαίνει ότι τα κράτη μέλη υιοθέτησαν αυτόματα το εν λόγω μήνυμα. Μεταξύ των δήμων/περιφερειακών οργάνων είναι διάχυτη η άποψη ότι τα κράτη μέλη κράτησαν για τον εαυτό τους πολύ μεγάλο μέρος των περιφερειακών και τοπικών αρμοδιοτήτων όσον αφορά τα αναπτυξιακά θέματα. Η ΕΤΠ γνωρίζει ότι το ίδιο ισχύει και για τοπικά και περιφερειακά σχέδια δράσης, πράγμα που έχει ως αποτέλεσμα να μην αντανακλώνται σε ορισμένα από τα σχέδια αυτά οι στόχοι των στρατηγικών απασχόλησης στην ΕΕ. Επιπλέον, επικεντρώνουν συχνά την προσοχή τους, σε πολύ μεγάλη έκταση, μόνον σε έναν από τους πολλούς τομείς πολιτικής, π.χ. η μονομερής κατεύθυνση των επιχειρηματικών δραστηριοτήτων.

1.7. Η ΕΤΠ επιθυμεί να υπογραμμίσει τη σημασία των μακροπρόθεσμων στρατηγικών απασχόλησης και τη σημασία που έχει ο αντίκτυπος των στρατηγικών αυτών σε τοπικό, περιφερειακό και εθνικό επίπεδο. Οι στρατηγικές πρέπει να είναι βιώσιμες και να μην επηρεάζονται από π.χ. συμπτωματικές μεταβολές των οικονομικών συνθηκών. Το κατά πόσο οι ευρωπαϊκές στρατηγικές απασχόλησης θα έχουν αντίκτυπο και το κατά πόσον θα επιτευχθούν οι στόχοι, είναι θέματα που πρέπει να εξετασθούν σε βάθος και να διευρυνθούν από τις εθνικές διαδικασίες διαβούλευσης. Η συνεργασία μεταξύ των κυβερνήσεων και των αιρετών αντιπροσώπων του περιφερειακού και τοπικού επιπέδου πρέπει να ενισχυθεί - όπως και η συνεργασία μεταξύ των δημόσιων υπαλλήλων σε επίπεδο εμπειρογνωμόνων - τόσο κατά την υποβολή των προτάσεων και τη λήψη αποφάσεων όσο και κατά την υλοποίησή τους.

1.8. Η επόμενη αξιολόγηση της ευρωπαϊκής στρατηγικής για το 2003 πρέπει να αποτελέσει τη βάση των μελλοντικών αλλαγών. Η ΕΤΠ φρονεί ότι στις κατευθυντήριες γραμμές για την απασχόληση πρέπει να προβλέπονται μεγαλύτερες περίοδοι από τις παρούσες. Αντί των κατευθυντήριων γραμμών και συστάσεων, η ΕΕ θα μπορούσε να ορίζει στόχους που θα έπρεπε να επιτευχθούν εντός προθεσμίας δύο ή τριών ετών. Αντιστοίχως, θα έπρεπε να επιβληθεί στα κράτη μέλη να υποβάλουν εθνικά σχέδια δράσης κάθε δεύτερο ή τρίτο έτος, καθώς και ετήσιες εκθέσεις, υποχρεωτικά, σε κάθε εαρινή σύνοδο κορυφής. Η προθεσμία του ενός έτους δεν είναι επαρκής για κανένα επίπεδο, εθνικό, περιφερειακό ή τοπικό, για να εφαρμόσει τις κατευθυντήριες γραμμές στην πράξη και συγχρόνως να παράγει και να γνωστοποιεί τα σχετικά αποτελέσματα. Η παρούσα πρόταση ζητεί να τροποποιηθεί το κείμενο της Συνθήκης (άρθρο 128)· οι τροποποιήσεις αυτές θα μπορούσαν να εξετασθούν στη Διακυβερνητική Διάσκεψη του 2004.

1.9. Συνεπώς, μία παρόμοια νέα ρύθμιση δεν σημαίνει ότι η ΕΤΠ συνιστά την παρέκκλιση από τις αρχές που υιοθετήθηκαν στη σύνοδο κορυφής του Άμστερνταμ όπου συμφωνήθηκε ότι η απασχόληση αποτελούσε θέμα κοινού ενδιαφέροντος που θα πρέπει να αντιμετωπισθεί σε κοινοτικό επίπεδο. Συνεπώς, η ΕΤΠ προτείνει να παραμείνουν τα θέματα της απασχόλησης στην ημερήσια διάταξη προσεχούς συνόδου κορυφής.

1.10. Με στόχους την ανάπτυξη της επικοινωνίας μεταξύ των διαφόρων κοινωνικών επιπέδων και την ανταλλαγή πληροφοριών, στόχοι που θεωρούνται σημαντικοί, η ΕΤΠ θα προτείνει να επανεξετάσει η Επιτροπή τις κατευθυντήριες γραμμές του προσεχούς έτους πριν να τεθούν αυτές σε εφαρμογή. Η ΕΤΠ φρονεί ότι η εργασία σε όλα τα επίπεδα θα μπορούσε να διευκολυνθεί εάν οι κατευθυντήριες γραμμές ήταν λιγότερες και πιο κατανοητές. Οι δείκτες αναφοράς είναι σημαντικοί, όμως στην ΕΕ πρέπει να χρησιμοποιούνται οι ίδιοι δείκτες ώστε να μπορούν τα κράτη μέλη να τους ερμηνεύουν. Υπάρχουν πολλοί λόγοι για τον περιορισμό στο ελάχιστο της γραφειοκρατίας και για τη διάδοση απλών μηνυμάτων που να έχουν όμως αντίκτυπο. Σύμφωνα με την άποψη της ΕΤΠ, οι τέσσερις πυλώνες της στρατηγικής για την απασχόληση της ΕΕ είναι απολύτως επαρκείς ως μήνυμα για τη λήψη των αναπτυξιακών μέτρων που είναι απαραίτητα σε εθνικό, περιφερειακό και τοπικό επίπεδο. Η ΕΤΠ μπορεί ως εκ τούτου να εξετάσει τη δυνατότητα κατάργησης των σημερινών οριζόντιων στόχων.

1.11. Η ΕΤΠ προτείνει να αναπτύξουν η Επιτροπή και τα κράτη μέλη δείκτες αναφοράς που να διευκολύνουν τη συγκριτική ανάλυση και να λαμβάνουν ακόμη υπόψη την ανάπτυξη και τα αποτελέσματα της σε περιφερειακό και τοπικό επίπεδο. Στο ίδιο πλαίσιο, εκτός από την απασχόληση, εντάσσονται και οι δείκτες με τους οποίους μπορούν να αξιολογηθούν η διεύρυνση της ευρωπαϊκής αγοράς εργασίας, οι ομοιότητες μεταξύ των διαφόρων κοινωνικών συστημάτων και η προώθηση του επιχειρηματικού πνεύματος. Η ΕΤΠ συνιστά μία στρατηγική για την απασχόληση που να λαμβάνει υπόψη τόσο τους στόχους της περιφερειακής πολιτικής όσο και τη διασφάλιση της οικονομικής ανάπτυξης στην Ένωση. Η ΕΤΠ φρονεί ότι είναι σημαντικό όπως οι διάφοροι τομείς της πολιτικής προωθούνται μεταξύ τους και εκφράζει την ικανοποίησή της που η έννοια της βιωσιμότητας στη στρατηγική για την απασχόληση της ΕΕ συμπληρώνεται με την περιβαλλοντική διάσταση που συνοδεύει τα οικονομικά και κοινωνικά θέματα, όπως αποφασίσθηκε στις συνόδους της Λισσαβώνας, της Φέϊρα και της Στοκχόλμης.

1.12. Η ΕΤΠ αντιμετωπίζει θετικά τη βούληση της Επιτροπής όπως οι προσπάθειες για την επίτευξη πλήρους απασχόλησης συνδυασθούν με τις δράσεις για τη δημιουργία περισσότερων και καλύτερων θέσεων απασχόλησης. Η ΕΤΠ επιθυμεί να τονίσει στην Επιτροπή τον κίνδυνο που εγκυμονούν οι λύσεις που αποκαλούνται ευέλικτες διότι μπορούν να οδηγήσουν σε παγίδευση των γυναικών εάν η ευελιξία έχει ως αποτέλεσμα να μην είναι το εισόδημά τους αρκετό για να ζήσουν οι ίδιες επηρεάζοντας συγχρόνως αρνητικά τα επιδόματα που καταβάλλουν τα συστήματα κοινωνικής ασφάλισης. Για να αποφευχθεί ο κίνδυνος αυτός, η ΕΤΠ θεωρεί ότι τα κράτη μέλη και οι κοινωνικοί εταίροι πρέπει να προωθήσουν πολιτικές συμβιβασμού της εργασίας και της οικογενειακής ζωής, που να αποβούν επωφελείς τόσο για την εργοδότη όσο και για τον εργαζόμενο.

1.13. Η ΕΤΠ επιθυμεί να τονίσει τη σημασία της κοινωνικής ένταξης και την ανάγκη για αντιμετώπιση της εχθρότητας προς τους ξένους. Κατά τη γνώμη της ΕΤΠ, αυτή αντιμετωπίζεται καλύτερα μέσω της προώθησης της κοινωνικής συμμετοχής και της προστασίας του δικαιώματος προς εργασία που έχουν όλοι οι άνθρωποι. Όλο και πιο συχνά αντιμετωπίζονται καταστάσεις όπου πολλοί ευρίσκονται εκτός της αγοράς εργασίας, μεταξύ άλλων, λόγω έλλειψης προσόντων ή λόγω έλλειψης προσφοράς εργασίας στη συγκεκριμένη περιοχή, όπως επίσης πολύ συχνά δεν αξιοποιούνται οι δυνατότητες πολλών ανθρώπων. Στην Ευρώπη του μέλλοντος οφείλουμε λόγω των δημογραφικών μεταβολών να δεχθούμε όλους που μπορούν να καλύψουν θέσεις εργασίας στην αγορά. Στο μέλλον δεν θα μπορούμε - όπως συμβαίνει σε πολλές περιπτώσεις σήμερα - να επιλέγουμε το εργατικό δυναμικό. Ζούμε σε μία πολιτισμική κοινωνία πράγμα το οποίο πρέπει να αντικατοπτρίζεται στην αγορά εργασίας.

1.14. Η ΕΤΠ φρονεί ότι είναι καιρός να επανεξετασθούν οι έννοιες της ισότητας και των ίσων ευκαιριών. Πολλές από τις δραστηριότητες που υλοποιούνται σε τοπικό επίπεδο για την ενίσχυση της πολιτικής ισότητας, στα πλαίσια της ευρωπαϊκής στρατηγικής για την απασχόληση, περιλαμβάνουν μέτρα για ένα ευρύτερο κύκλο ατόμων και όχι μόνο για τις γυναίκες. Γι' αυτό, η ΕΤΠ προτείνει να ανατεθεί στην Επιτροπή, πριν από τη σύνοδο κορυφής του 2004, να διερευνήσει το θέμα της πολιτικής ισότητας και στη συνέχεια να προβλέψει δράσεις για την ενίσχυσή της ανεξαρτήτως φύλου, φυλετικής ή εθνικής καταγωγής, θρησκείας ή πεποιθήσεων, αναπηρίας, ηλικίας ή γενετήσιου προσανατολισμού.

1.15. Η ΕΤΠ επιθυμεί να τονίσει τη σημασία που έχει η ανάπτυξη τρόπων και μεθόδων, που θα δίνουν τη δυνατότητα στις υποψήφιες χώρες να υιοθετούν στόχους και να συμμετέχουν ενεργώς στην υλοποίηση των ευρωπαϊκών στρατηγικών απασχόλησης. Μέχρι τώρα στις συζητήσεις εθίγησαν κυρίως τα θέματα της κινητικότητας του εργατικού δυναμικού και η επίτευξη ισορροπίας έτσι ώστε η διεύρυνση να μην έχει αρνητικές συνέπειες για τα σημερινά κράτη μέλη. Ωστόσο ένας από τους στόχους της ΕΤΠ είναι η δημιουργία νέων δυνατοτήτων ανάπτυξης και απασχόλησης λόγω της διεύρυνσης. Η ΕΤΠ επιθυμεί επίσης να προειδοποιήσει για τον κίνδυνο που διατρέχουν οι υποψήφιες προς ένταξη χώρες να χάσουν το πιο εξειδικευμένο εργατικό δυναμικό τους στην περίπτωση που η ανάπτυξη ακολουθήσει πολύ βραδείς ρυθμούς. Η ΕΤΠ φρονεί ότι μία βαθιά διαπολιτισμική κατανόηση είναι εξίσου σημαντική με την αύξηση της οικονομικής συνεργασίας και επιδιώκει μία πολιτική που κατ' αρχήν δεν θα αποκλείει κανέναν στην περιοχή.

1.16. Τέλος, η ΕΤΠ επιθυμεί να τονίσει το γεγονός ότι πολλοί πολίτες των κρατών μελών δυσκολεύτηκαν να υιοθετήσουν την ευρωπαϊκή σκέψη, τόσο πολιτικά όσο και συναισθηματικά. Οι αποφάσεις της ΕΕ πρέπει να διαμορφώνονται κατά τέτοιο τρόπο ώστε να είναι κατανοητές και η διάδοση των σχετικών πληροφοριών να αποτελεί κοινή ευθύνη όλων των επιπέδων της κοινωνίας. Όπως αναφέρθηκε προηγουμένως η ΕΤΠ διαπίστωσε ότι το περιεχόμενο της στρατηγικής της ΕΕ για την απασχόληση και οι κατευθυντήριες γραμμές της δεν ήταν αρκετά γνωστές σε τοπικό και περιφερειακό επίπεδο. Γι' αυτό, η ΕΤΠ επιθυμεί από κοινού με την Επιτροπή να συνεχίσει το έργο που ξεκίνησε με την εκστρατεία "Τοπική δραστηριοποίηση για την απασχόληση". Ο στόχος συνίσταται στην ευρύτερη γνωστοποίηση των στόχων απασχόλησης της ΕΕ και στην ανταλλαγή εμπειριών για τις επιτυχείς δράσεις που δημιούργησαν περισσότερες θέσεις εργασίας σε τοπικό/περιφερειακό επίπεδο. Μία παρόμοια εκστρατεία μπορεί ακόμη να πραγματοποιηθεί με την ενεργό συμμετοχή μεγάλου αριθμού υπηρεσιών πληροφόρησης. Μόνο όταν στην πράξη μπορούμε να αποδείξουμε ότι η Ένωση ακολουθεί μία επιτυχημένη πολιτική απασχόλησης, μπορούμε να υπολογίζουμε σε μία ευρεία λαϊκή υποστήριξη και μόνο τότε μπορεί να δημιουργηθεί ένα αίσθημα εμπιστοσύνης έναντι της Ένωσης.

2. Συστάσεις της ΕΤΠ σχετικά με τους γενικούς στόχους - δημιουργία προϋποθέσεων για πλήρη απασχόληση σε μια κοινωνία βασιζόμενη στις γνώσεις

2.1. Την ευθύνη για το σύνολο των πολιτικών που εφαρμόζονται στην αγορά εργασίας και για την απασχόληση φέρουν τα κράτη μέλη. Ο ρόλος των τοπικών αρχών προκύπτει σαφώς από την κατευθυντήρια γραμμή 11. Όμως, η ΕΤΠ θεωρεί ότι υπάρχουν άλλα θέματα που συνδέονται άμεσα με τους τομείς ευθύνης των τοπικών αρχών και ότι η πτυχή αυτή πρέπει να διατηρηθεί στις άλλες κατευθυντήριες γραμμές.

2.2. Το κατά πόσο οι ευρωπαϊκές στρατηγικές απασχόλησης θα έχουν αντίκτυπο και το κατά πόσον θα επιτευχθούν οι στόχοι, είναι θέματα που πρέπει να εξετασθούν σε βάθος και να διευρυνθούν από τις εθνικές διαδικασίες διαβούλευσης. Η συνεργασία μεταξύ των κυβερνήσεων και των αιρετών αντιπροσώπων του περιφερειακού και τοπικού επιπέδου πρέπει να ενισχυθεί - όπως και η συνεργασία μεταξύ των δημόσιων υπαλλήλων σε επίπεδο εμπειρογνωμόνων - τόσο κατά την υποβολή των προτάσεων, και τη λήψη αποφάσεων όσο και κατά την υλοποίησή τους.

2.3. Η ΕΤΠ φρονεί ότι η τοπική διάσταση της ευρωπαϊκής στρατηγικής απασχόλησης είναι σημαντική για την υλοποίηση εθνικών προγραμμάτων δράσης. Για να προωθηθεί η ανάπτυξη της απασχόλησης, σε όλες τις περιοχές της Ευρώπης, είναι αναγκαίο κατά την άποψη της ΕΤΠ να ληφθεί υπόψη η τοπική/περιφερειακή διάσταση όταν θα χρειασθεί η περαιτέρω εξέλιξη και αναμόρφωση της ευρωπαϊκής στρατηγικής απασχόλησης πριν από το 2003.

2.4. Η επόμενη αξιολόγηση της ευρωπαϊκής στρατηγικής για το 2003 πρέπει να αποτελέσει τη βάση των μελλοντικών αλλαγών. Η ΕΤΠ φρονεί ότι στις κατευθυντήριες γραμμές για την απασχόληση πρέπει να προβλέπονται μεγαλύτερες περίοδοι από τις παρούσες. Αντί των κατευθυντήριων γραμμών και συστάσεων η ΕΕ, θα μπορούσε να ορίζει στόχους που θα έπρεπε να επιτευχθούν εντός προθεσμίας δύο ή τριών ετών. Αντιστοίχως, θα έπρεπε να επιβληθεί στα κράτη μέλη να υποβάλουν εθνικά σχέδια δράσης κάθε δεύτερο ή τρίτο έτος, τα οποία, ενδεχομένως, να συνοδεύονται με σύντομες ετήσιες εκθέσεις. Η προθεσμία του ενός έτους δεν είναι επαρκής για κανένα επίπεδο, εθνικό, περιφερειακό ή τοπικό, για να εφαρμόσει τις κατευθυντήριες γραμμές στην πράξη και συγχρόνως να παράγει και να γνωστοποιήσει τα σχετικά αποτελέσματα. Η παρούσα πρόταση ζητεί να τροποποιηθεί το κείμενο της Συνθήκης (άρθρο 128)· οι τροποποιήσεις αυτές θα μπορούσαν να εξετασθούν στη Διακυβερνητική Διάσκεψη του 2004.

2.5. Η ΕΤΠ προτείνει να ανατεθεί στην Επιτροπή, πριν από τη σύνοδο κορυφής του 2004, να διερευνήσει το θέμα της πολιτικής ισότητας και στη συνέχεια να προβλέψει δράσεις για την ενίσχυσή της ανεξαρτήτως φύλου, φυλετικής ή εθνικής καταγωγής, θρησκείας ή πεποιθήσεων, αναπηρίας, ηλικίας ή γενετήσιου προσανατολισμού.

2.6. Οι δείκτες αναφοράς είναι σημαντικοί, όμως στην ΕΕ πρέπει να χρησιμοποιούνται οι ίδιοι δείκτες ώστε να μπορούν τα κράτη μέλη να τους ερμηνεύουν.

2.7. Η ΕΤΠ προτείνει να αναπτύξουν η Επιτροπή και τα κράτη μέλη δείκτες αναφοράς που να διευκολύνουν τη συγκριτική ανάλυση και να λαμβάνουν ακόμη υπόψη την ανάπτυξη και τα αποτελέσματα της σε περιφερειακό και τοπικό επίπεδο.

3. Οι απόψεις και οι συστάσεις της ΕΤΠ όσον αφορά τις κατευθυντήριες γραμμές της απασχόλησης

3.1. Σύμφωνα με την άποψη της ΕΤΠ θα έπρεπε τα κράτη μέλη να υποβάλουν εκθέσεις στην Επιτροπή τόσο όσον αφορά τα μέτρα που ελήφθησαν για τη θέσπιση της οδηγίας όσο και για το βαθμό της υλοποίησης των μέτρων σε εθνικό, τοπικό και περιφερειακό επίπεδο, αντιστοίχως. Η ΕΤΠ διαπίστωσε ότι στο τοπικό/περιφερειακό επίπεδο δεν ήταν γνωστά ούτε η ευρωπαϊκή στρατηγική απασχόλησης ούτε το περιεχόμενο των εθνικών σχεδίων δράσης.

3.2. Η ΕΤΠ ζητεί από τα κράτη μέλη να μελετήσουν το πως μπορεί να διευκολυνθεί η κατάρτιση τοπικών σχεδίων δράσης.

3.3. Η ΕΤΠ κατέληξε στο συμπέρασμα ότι όλες οι κατευθυντήριες γραμμές, πλην ίσως της 12, αφορούν θέματα για τα οποία τα τοπικά και περιφερειακά όργανα, στα περισσότερα κράτη μέλη, είναι αρμόδια λόγω των διαφόρων ρόλων τους. Γι' αυτό, η ΕΤΠ προτείνει να καταχωρηθεί στις κατευθυντήριες γραμμές της απασχόλησης για το 2003 μια σαφής παραπομπή στο ρόλο που διαδραματίζουν τα τοπικά και περιφερειακά όργανα στην υλοποίηση της ευρωπαϊκής στρατηγικής για την απασχόληση.

3.4. Η ΕΤΠ επιθυμεί να τονίσει τη σημασία που έχει η ανάπτυξη τρόπων και μεθόδων, που θα δίνουν τη δυνατότητα στις υποψήφιες χώρες να υιοθετούν στόχους και να συμμετέχουν ενεργώς στην υλοποίηση των ευρωπαϊκών στρατηγικών απασχόλησης.

3.5. Γι' αυτό, η ΕΤΠ επιθυμεί από κοινού με την Επιτροπή να συνεχίσει το έργο που ξεκίνησε με την εκστρατεία "Τοπική δραστηριοποίηση για την απασχόληση". Ο στόχος συνίσταται στην ευρύτερη γνωστοποίηση των στόχων απασχόλησης της ΕΕ και στην ανταλλαγή εμπειριών για τις επιτυχείς δράσεις που δημιούργησαν περισσότερες θέσεις εργασίες σε τοπικό/περιφερειακό επίπεδο.

Βρυξέλλες, 14 Νοεμβρίου 2001.

Ο Πρόεδρος

της Επιτροπής των Περιφερειών

Jos Chabert

(1) ΕΕ C 51 της 22.2.1999, σ. 59.

(2) ΕΕ C 51 της 22.2.1999, σ. 63.

(3) ΕΕ C293 της 13.10.1999, σ. 1.

(4) ΕΕ C 293 της 13.10.1999, σ. 48.

(5) ΕΕ C 293 της 13.10.1999, σ. 70.

(6) ΕΕ C 57 της 29.2.2000, σ. 23.

(7) ΕΕ C 57 της 29.2.2000, σ. 17.

(8) ΕΕ C 226 της 8.8.2000, σ. 43.

(9) ΕΕ C 144 της 16.5.2001, σ. 30.